Odborné praxe vo Švajčiarsku pre mladých ľudí zo Slovenska – *príležitosť pre vzdelávanie, spoznávanie a zárobok*

Každý mladý človek túži po poznávaní, mnohí sa chcú naučiť niečo nové, najmä v novom prostredí, najlepšie v kolektíve seberovných priateľov a v neposlednom rade zarobiť si prostriedky na svoje ďalšie sebazdokonaľovanie a zábavu. A to je príležitosť vo Švajčiarsku prostredníctvom odborných praxí v zariadeniach cestovného ruchu – hoteloch, penziónoch a reštauráciách. Praxe sú určené pre mladých ľudí vo veku od 18 do 26 rokov, ktorí ovládajú bežnú hovorovú nemčinu a majú chuť a odvahu byť 4 mesiace mimo domova, pracovať v kolektíve ľudí, ktorí hovoria inou rečou a byť ochotní poskytovať služby domácim a zahraničným návštevníkom vo Švajčiarsku. Pre nastávajúcu zimnú sezónu 2019/20 pripravuje Švajčiarsko – slovenské združenie cestovného ruchu v Banskej Bystrici odbornú prax v zariadeniach cestovného ruchu strediskách cestovného ruchu vo Švajčiarsku v kantóne Graubünden (nemecky hovoriaci kantón) **v termíne od 5. decembra 2021 do 4. apríla 2022**, teda vo vrchole zimnej sezóny. Podmienkou je absolvovanie výberového konania 30. septembra 2021 vo Zvolene na Strednej odbornej škole obchodu a hotelových služieb. *Čo im za to ponúkne odborná prax* ? Dva týždne intenzívneho školenia v oblasti obsluhy, somelierstva, ochutnávok vína, syrov a iných dobrôt švajčiarskej kuchyne vo Švajčiarsku v školskom hoteli v *Kastanienbaume pri Luzerne*. A to všetko v spoločnosti mladých ľudí z viacerých európskych krajín, ako aj Juhoafrickej republiky. Po dvoch týždňoch absolventi kurzu nastúpia na prax do jednotlivých zariadení cestovného ruchu v kantóne Graubünden, kde sa zapoja do práce v obsluhe alebo v práci v kuchyni. Atmosféru Vianoce, Silvestra a Nového roku prežijú účastníci v niektorom zariadení cestovného ruchu vo Švajčiarskych Alpách v kantóne Graubünden a to až do 4. apríla 2022. *Prečo nevyužiť voľný čas počas víkendov na spoznávanie týchto stredísk, lyžovať na strmých svahoch alpských velikánov, navštevovať diskotéky a využívať bohatý nočný život (apres ski) v týchto strediskách ?* V spolupráci so švajčiarskym partnerom hľadáme možnosť poskytnúť účastníkom praxe, ktorí sa rozhodnú lyžovať počas voľna na praxi, zľavy na lanovky a vleky. Za kvalitnú prácu samozrejme patrí aj patričná odmena. Tá je v zimnej sezóne 2021/22, po odrátaní školného, sociálnych odvodov, dane z príjmu, ubytovania a stravovania 768 CHF za mesiac v čistom (čo je v prepočte **710 EUR**). Okrem toho má účastník praxe nárok na príplatky za prípadnú prácu nadčas a sprepitné. Pokiaľ sa záujemci rozhodnú pre odbornú prax vo Švajčiarsku, odporúčame im navštíviť web. stránku združenia – **www.swiss-slovaktourism.sk**, kde sú aktuálne informácie o nadchádzajúcej odbornej praxi a kontaktné údaje na združenie.

Peter Patúš, riaditeľ združenia